google/wiki40b huggingface dataset:
Fustat

Egypts hovedstad

Fustat fungerte med fra og til som Egypts hovedstad under omkring 500 år. Etter byens grunnleggelse i 641 var posisjonen dens som ledende by udiskutabel fram til 750, da abbasiderne revolterte mot umayyaderne. Denne konflikten utspilte seg ikke først og fremst i Egypt, men i andre deler av den arabiske verden, ettersom abbasiderne i takt med at de fikk økt makt, flytta adskillige hovedsteder til mer lettkontrollerte områder. Sentret for kalifatet deres ble flytta fra Damaskus til Bagdad. I Egypt flytta de hovedstaden fra Fustat til det nordligere al-Askar. Denne byen forble hovedstad fra 750 til 868, da det inntraff enda et maktskifte og hovedstaden ble flytta til Al-Qatta'i. Denne situasjonen varte imidlertid bare til 905, da byen ble ødelagt og Fustat igjen ble hovedstad, noe den forble fram til vesiren Shawar lot brenne den ned i 1168 og hovedstaden ble overført til Kairo.

Navnets opphav

Byens navn stammer fra det arabiske ordet fusṭāṭ (فسطاط), som betegner et større telt eller paviljong. Ifølge tradisjonen ble beliggenheten til Fustat bestemt ved hjelp av en fugl: En due la et egg i den muslimska erobreren Amr ibn al-Ass telt akkurat da han skulle marsjere mot Alexandria. På det tidspunktet befant leiren hans seg like nord for det gamle romerske festet Babylon. Amr hevda at egget var hellig, og teltet ble stående urørt da troppene bega seg av til striden. Etter at de vendte tilbake fra kampen som seierherrer, beordra Amr soldatene sine om å sette opp telta sine ved sida av hans eget, og han ga sin nye hovedstad navnet Miṣr al-Fusṭāṭ, eller Fusṭāṭ Miṣr, ofte oversatt til «Teltets by», selv om dette ikke er en ordrett oversettelse. Ordet Miṣr var et antikt semittiskt ord som viste til Egypt, men på arabisk kan det også bety «stor by» (eller, som verb, «å sivilisere»), så navnet Miṣr al-Fusṭāṭ kan bety «teltets store by». Fusṭāṭ Miṣr skulle da bety «Egypts paviljong». Den dag i dag kaller egypterne byen Kairo för Miṣr eller Maṣr, selv om dette strengt tatt er navnet på hela landet Egypt. Landets første islamska moské, Amr-moskeen, ble seinere bygd på samme sted som lederens telt, i år 642.
Lingyun

Lingyun (kinesisk: 凌云县; pinyin: Língyún Xiàn) er et fylke i byprefekturet Baise i den autonome region Guangxi i Folkerepublikken Kina.
Befolkningen var på 180 780 innbyggere i 1999.
Gressmott

Utseende

Gressmottene er små til mellomstore (vingespenn gjerne 15–40 mm) møll, vanligvis slankbygde, ofte blekt grålig fargede. Mange har en perlemorsaktig glans. Hodet er forholdsvis lite med runde, litt utstående fasettøyne, palpene er lange og fremoverrettede, antennene middels lange og trådformede. Sugesnabelen er velutviklet. Forvingene er mer eller mindre trekantede, ganske smale hos underfamilien Crambinae, gjerne bredere hos de andre underfamiliene. Bakvingene er brede, som oftest blekt fargede.
Beina er middels lange, slanke, med markerte sporer. Bakkroppen er slank, mer eller mindre sylindrisk.

Levevis

Mange av artene har larver som lever på gressfamilien (Poaceae) eller halvgressfamilien (Cyperaceae). Underfamiliene kålmott (Evergestinae) og Cybalomiinae er knyttet til korsblomstfamilien og Capparidaceae. Ellers lever noen arter på brennesler (Urtica spp.). Larvene til underfamilien Crambinae lever i silkerør ved roten av ulike slags gress, der de spiser inne i strået over eller under bakkenivå. Midliinae borer i palmer (Araceae), mens Musotiminae lever på bregner.
Artene i underfamiliene Nymphulinae og Schoenobiinae er de eneste akvatiske sommerfuglene. Larvene til Nymphulinae ligner på vårfluelarver, og spinner som disse et hus av plantedeler som de bærer med seg. De lever under vann på forskjellige vann- og sumpplanter. Schoenobiinae borer i stenglene til ulike slags sump-gress. Hos slekten Acentria er hunnene vingeløse og lever under vann. De fleste generasjonene består bare av parthenogenetiske hunner, men om høsten blir det produsert en generasjon av vanlig kjønnede individer der hannene har vinger. De store underfamiliene Pyraustinae og Spilomelinae kan leve på mange ulike plantegrupper, mens Scopariinae spesialiserer seg på moser og kråkefotplanter.
Noen gressmøll kan foreta lange vandringer, og en del arter som normalt bare formerer seg i Sør- og Mellom-Europa dukker av og til opp i Norge.

Skadedyr

Gress er viktige kulturplanter, og det er derfor ikke overraskende at en artsrik familie der mange av artene lever på gress omfatter noen skadedyr. Den viktigste skadearten i tempererte områder er Ostrinia nubilalis, som egentlig stammer fra Europa, men som har gjort seg mest bemerket som skadedyr i Nord-Amerika. Den kan angripe mange forskjellige planter, men gjør først og fremst skade på mais. I Norge er den bare funnet én gang, som en tilfeldig immigrant. I Afrika er arten Chilo partellus et viktig skadedyr på mais. 
Familien gjør ikke bare skade på gress. Det er også kjent angrep på blant andre bananer, palmer, gresskar, tomater, kaffe og bartrær.
1. mars

Navnedag

Audny, Audun og Auden

Helligdager

1. mars var tidligere navnedag for Albinus, som de mente kunne helbrede blinde. Han var en fransk biskop, d. 550.
Støtt fyr

Støtt fyr lå ved Støtt i Meløy kommune i Nordland. Fyret ble opprettet 1. oktober 1867 og nedlagt og erstattet av ei fyrlykt i 1954.
Cacostomus

Utseende

Middelsstore, mørke hjortebiller. Hannens hode er ikke noe særlig forstørret men kjevene er lange og pinsettaktige. Pronotum har rundede sider og er avsmalnet framover, ved roten tydelig bredere enn dekkvingene. Cacostomus floralis er blank , med en oransje skråstripe på hver dekkvinge, de to andre artene er skjellkledte og matte.

Levevis

Larvene utvikler seg trolig i røtter av ulike trær.

Utbredelse

Slekten er bare kjent fra New South Wales og Queensland i Australia.
Parlamentsvalget i Ungarn 2002

Parlamentsvalget i Ungarn i 2002 førte til framgang for begge de to største partiene, MSzP og Fidesz. Sistnevnte måtte likevel gi fra seg regjeringsmakten til MSzP og SzDSz, som altså kom tilbake til makten.
Pisuliidae

Utbredelse

Familien er utbredt i Afrika sør for Sahara, inkludert Madagaskar og Komorene.
Mendesina

Utseende

En middelsstor, lang og slank, brunsvart trebukk med sterkt forkortede dekkvinger, litt fiolett metallglans. Antennene er noe kraftige og sagtakkede og rundt en tredjedel så lange som kroppen. Pronotum er avrundet firkantet med en opphøyd midtstripe, dekkvingene redusert til korte, rundede skjell som ikke dekker bakkroppen eller de røykfargede flygevingene. Beina er middels lange og tynne.

Levevis

Disse billene har larver i hardt, dødt trevirke. De voksne billene tar trolig ikke næring til seg. De er livlige insekter som flyr godt.

Ubredelse

Arten er utbredt i Brasil (Goiás).
Grønne Studenter

Historie

Oslo Grønne Studenter ble stiftet 8. mai 1989, rundt et halvt år etter Miljøpartiet De Grønne (MDG). Lenge var Oslo GS studentorganisasjonens eneste organ, og tidvis lå GS nærmest død. Rundt 2008 ble det blåst liv i organisasjonen av blant andre Hanna Marcussen og Knut Falk Qvigstad, som etterhvert gikk over til å jobbe fulltid i moderpartiet. Med tiden ble det også opprettet lokallag andre steder enn Oslo.
Grønne Studenter ble formelt stiftet 25. april 2013. Ett år senere, 29. mars 2014 avholdt Grønne Studenter sitt første ordinære landsmøte, på Chateau Neuf i Oslo. Alle de fire daværende lokallagene (Oslo, Bergen, Ås og Trondheim) var representert. På møtet ble det opprettet et organisasjonsutvalg til å jobbe med ekspansjon og støtte for lokallag. Det påfølgende året ble antallet lokallag doblet, fra 4 til 8. På neste årsmøte i GS, 28. februar 2015, ble organisasjonsutvalget erstattet av et mer generelt arbeidsutvalg. 
Parallelt med etableringen av GS som nasjonal organisasjon, har lokallagene tatt initiativ til grønne lister ved sine studentparlamenter. Grønn Liste ved Universitetet i Bergen debuterte i 2014 med 15,1% av stemmene, og ble tredje største fraksjon i sitt studentparlament. Siden har Grønn Liste ved Universitetet i Tromsø debutert som tredje største fraksjon der og Grønn Liste ved Universitetet i Oslo stilte til valg for første gang i mars 2015. Der fikk de en oppslutning på 13,7 %, tilsvarende 4 mandater .

Organisasjon

Siden januar 2018 har Grønne Studenter en leder, i motsetning til Miljøpartiet De Grønne og Grønn Ungdom som begge har to talspersoner av forskjellig kjønn. Lederen er en del av arbeidsutvalget, som består av en generalsekretær og (pr. februar 2019) ett ordinært arbeidsutvalgmedlem. Lokallagene har egne styrer som organiserer aktiviteten på de ulike lærestedene.
Grønne Studenter er representert med 1 stemme i MDG sitt landsstyre, og 4 delegater med stemmerett på MDGs landsmøte.
Pr. februar 2019 har Grønne Studenter lokallag i Oslo, Drammen, Bø, Bergen, Agder , Tromsø, Trondheim og Ås, og en aktiv tilstedeværelse på blant andre Universitetet i Oslo, NTNU, Universitetet i Bergen og Norges miljø- og biovitenskapelige universitet. Siden landsmøtet i 2019 regnes et medlem offisielt som en som har meldt seg inn i MDG, som er student og er over 18 år.  
I motsetning til Grønn Ungdom, som er en rusfri organisasjon, tillater Grønne Studenter alkohol på sine arrangementer.

Politikk

Som studentorganisasjon står Grønne Studenter fritt til å ha sine egne fokusområder. GS har tatt opp avfallshåndtering og forbruk (inkludert kjøttforbruk)), og oppmuntret til «dumpster diving» - det vil si å forsyne seg med fullt brukbar mat som blir kastet av butikker. GS er opptatt av klimaendringene, og har protestert mot at petroleumsindustrien deltar på «Energidagen» på Universitetet i Oslo. I 2018 har organisasjon i større grad vært synlige i nasjonale media.
Laksevåg kirke

Bygget

Kirken er bygget som en treskipet hallkirke med tårn mot nord, og enskipet, rettavsluttet kor mot sør etter et utkast av arkitekt Peter Andreas Blix. Utkastet ble bearbeidet av arkitekt Theodor August Fromholz. Byggmester var Askild Aase.

Klokker

Kirken har to klokker. En stålklokke levert av Bochumer Verein Gussstahlfabrik 1875 ifølge innskrift på klokken. Diameter på denne klokken er 83 cm, høyde 76 cm. Den andre klokken ble levert av O. Olsen & Sønn klokkestøperi, Nauen, Tønsberg 1948, med innskriften «Ett er nødvendig Luk. 10,49». Diameter er 67 cm, høyden er 63 cm.

Orgelet

Laksevåg kirke fikk sitt første orgel i 1878. Det var levert av Brantzeg orgelfabrik, Kristiania og hadde 4 stemmer. I 1918 ble dette solgt til Vefring kirke i Sunnfjord, og ble erstattet av et orgel på 20 stemmer, 2 manualer og pedal fra Walcher & Co, Ludwigsburg, Tyskland.  Orgelfronten ble utført i Tyskland etter tegning av arkitekt Georg Greve. Etter 50 år ble det i 1968 besluttet å kjøpe et nytt orgel, og dette blie innviet i 1970. Det hadde 30 stemmer fordelt på tre manual og pedal. Mekanisk overføring til hovedverk, svellverk, ryggpositiv og pedalverk. Orgelet ble levert av Vestres orgel- og pianofabrikk, Haramsøy. Den tidligere orgelfronten er bevart. Dette orgelet ble besluttet solgt i 2013, og et nytt orgel skal være på plass våren 2016.

Utsmykking

Skulpturen over kirkedøra er laget av treskjæreren Odd Ystanes (1885–1968), som gikk i lære hos Lars Kinsarvik. Korsfestelsesgruppen som står på en trabasbjelke over koråpningen er umalt tre, skåret av Jacob Helle.
Armadillo

Om filmen

Filmen fikk meget god mottakelse av kritikerne. Dagbladet, Dagsavisen, Aftenposten og FilmMagasinet gav den terningkast seks, mens VG gav den fem. Den har fått 92 % på Rotten Tomatoes.
Den ble tildelt to Bodilpriser (beste dokumentar og beste foto) og vant også en pris ved Filmfestivalen i Cannes.
En uttalelse i filmen (der ordet likvidert benyttes) førte til en undersøkelseskommisjon i det danske forsvaret, blant annet i forhold til Genèvekonvensjonens artikkel 41, tilleggsprotokoll 1. Kommisjonen konkluderte med at ingen ulovligheter ble begått.

Annet

Militærbasen endret navn i 2010 til Forward Operating Base Budwan. Den ble nedlagt allerede i desember 2010 og fraflyttet måneden etter.
Norsk Fyrhistorisk Forening

Norsk Fyrhistorisk Forening er en ideell, frivillig organisasjon for alle som er interessert i fyrhistorie og engasjerer seg i ny bruk av fyrstasjoner. Foreningen arbeider for bevaring, formidling og revitalisering av fyrstasjoner, lokalt og nasjonalt. NFHF ble stiftet i 1997.
Området omfatter fyrstasjoner, skipsleden, flytende og faste navigasjonsinstallasjoner, fartøytjenesten og nærmere definerte kystkulturminner. 
Foreningen organiserer 86 lokale initiativ tilknyttet like mange fyr, med til sammen ca 5000 frivillige. Foreningen er medlem av Norges kulturvernforbund.
I 2017 ble Norsk Fyrhistorisk Forening tildelt EUs kulturminnepris for sin innsats for bevaring av norske fyrstasjoner.
Norsk Fyrhistorisk Forening eier og drifter nettstedet fyr.no.
Rødøya (Alstahaug)

Rødøya er ei øy i Alstahaug kommune, Nordland. Den har et areal på 7,3 km² og 40 innbyggere (2001). Øya ligger helt ytterst i Vefsnfjorden, og mellom Rødøya og fastlandet ligger Tangsundet.
Øyas høyeste fjell er Rødøyfjellet (307 moh). Det er bergartene duinitt/serpentinitt som gir øya sin karakteristiske farge.
Spoleto

Spoleto er en by i den italienske regionen Umbria, og ligger i provinsen Perugia. Byen har ca. 35 000 innbyggere.

Historie

Antikkens Spoletium nevnes for første gang i historiske kilder i 241 f.Kr.. Etter slaget ved Trasimenersjøen i 217 f.Kr.) ble Spoletium angrepet av Hannibal, men byen klarte å slå angriperne tilbake, Under den andre punerkrig var byen en forbundsfelle med Roma. Under borgerkrigene var byen også omkjempet.
I Romerriket blomstret byen som handelssted, men fikk ikke noen føresterangs betydning. Den lå ikke ved noen av de store romerveiene, ved en av de romerske sideveier. Byen fikk biskop på 300-tallet.
Under langobardene, i 570, ble Spoleto hovedstad for et stort og uavhengig hertugdømme. Markgrevinnen Matilda skjenket til slutt hele hertigdømmet til pave Gregor VII.
I 1155 ødela Fredrik Barbarossa byen. I 1213 ble den endelig inntatt og ble en del av Kirkestaten under pave Gregor IX. På den tid paven residerte i Avignon var den igjen heftig omkjempet, men til slutt, i 1354, klarte kardinal Gil Alvarez de Albornoz i få byen permanent innlemmet i Kirkestaten på nytt.
ESPN Deportes

ESPN Deportes (spansk uttale: [i.es.piˈen deˈportes]) er en spanskspråklig sports-tv-kanal. Den tilhører det USA-baserte mediekonsernet ESPN. ESPN Deportes har studioer i Los Angeles, Bristol (Connecticut) og Mexico by. Kanalen er tilgjengelig i de fleste landa i Latin-Amerika, samt USA. Den ble etablert i 2004 og har i dag tre underkanaler: ESPN, ESPN 2 og ESPN 3.
Xylotrupes wiltrudae

Utseende

En stor, blank, mørk hornbille. Som de fleste andre artene i slekten Xylotrupes har hannene et fremoverrettet horn på pronotum og et krumt horn på hodet, begge kløvet i spissen.

Levevis

Larvene utvikler seg i råtnende plantemateriale og tar trolig vanligvis to år på utviklingen, de voksne billene lever 2-4 måneder. De voksne hannene kjemper mot hverandre ved hjelp av hornene, hver prøver å vippe motstanderen over på ryggen.
De voksne billene er mest aktive om natten og flyr gjerne til lys.

Utbredelse

Arten er utbredt på Borneo.
Argentinabreen

Argentinabreen er en isbre som flyter nordvestover fra Hurd Dome og ender nær Argentina Cove i South Bay på Livingston Island i den antarktiske øygruppen Sør-Shetlandsøyene.
Navnet Argentinabreen ble gitt i forbindelse med Argentina Cove av en spansk antarktisekspedisjon rundt 1995.
Mike Paradinas

Biografi

Paradinas begynte å spille keyboards tidlig på 80-tallet og lyttet til new waveband som The Human League og New Order. Han spilte i flere band, bl.a. åtte år i bandet Blue Innocence. 
I 1992, mens han studerte arkitektur begynte han å produsere musikk under navnet µ-Ziq. Hans første utgivelse var Tango N' Vectif utgitt på Richard D. James og Grant Wilson-Claridges selskap Rephlex. 
I 1994 gjorde han en remix av britpopbandet The Auteurs for Virgin Records. Selv om denne remix-EP-en var langt fra å toppe noen salgslister signerte Virgin Paradinas, og ga han sitt eget underselskap Planet Mu, for å gi ut sin egen og andre liknende artisters musikk. Paradinas brøt i 1998 med Virgin og etablerte Planet Mu som sitt eget uavhengige selskap. 
I 1997 skiftet han stil og mikset eksperimentell elektronisk musikk med drum and bass. Dette året turnerte han også med Björk, noe som inspirere hans neste album Royal Astronomy i 1999, med sin blanding av bisarre vokal, strenginstrumenter og breakbeat. I disse årene ble alt hovedsakelig utgitt på mer kommersielle Astralwerks. 
Siden 2002 har han brukt Logic Studio i sin komposisjon, og fortsetter å gi ut musikk for Planet Mu.
Milky Way

Milky Way er et skar som ligger mellom sørenden av LeMay Range og fjellkjeden Planet Heights, som er det høyeste punktet på en mulig slederute mellom Jupiterbreen og Uranusbreen øst på Aleksanderøya i Antarktis. 
Det ble først kartlagt etter flyfoto tatt av Ronne antarktiske forskingsekspedisjon (RARE), 1947–48, og av Searle fra Falkland Islands Dependencies Survey (FIDS) i 1960. Det ble navnsatt av United Kingdom Antarctic Place-Names Committee (UK-APC) i forbindelse med plasseringen nær Planet Heights og isbreene her som er oppkalte etter planeter i solsystemet. Skaret har navn etter Melkeveien.
Wulfwaru

Etymologi

Navneleddet wulf har opprinnelse i germanske *-wulfaz, «ulv». Den norrøne formen av leddet var ulfr. Navneleddet waru, «årvåkenhet», har opprinnelse i urgermanske waraz, «oppmerksom».

Kjente personer med navnet

Personene i listen er ordnet kronologisk etter fødselsår.
Vestre Råbyggelag sorenskriveri

Vestre Råbyggelag sorenskriveri var et sorenskriveri i nåværende Aust-Agder. Det ble etablert rundt 1660, da Råbyggelaget sorenskriveri ble delt i Vestre Råbyggelag sorenskriveri og Østre Råbyggelag sorenskriveri. Vestre Råbyggelag sorenskriveri besto av Hornnes tinglag (Iveland, Hornnes og Åseral), Ose tinglag (Årdal, Bygland, Austad og Sandnes) og Valle tinglag (Hylestad, Valle og Bykle). Vestre Råbyggelag sorenskriveri ble nedlagt ved kongelig resolusjon 23. mars 1852, da det ble omorganisert til Setesdal sorenskriveri.

Arkiv

Arkivet etter Vestre Råbyggelag sorenskriveri inngår i arkivet etter Setesdal sorenskriveri og oppbevares i Statsarkivet i Kristiansand. Arkivet heter Setesdal sorenskriveri.
Tyne and Wear

Administrasjon

Selv om det siden 1986 ikke har vært noe felles grevskapsråd, er flere tjenester organisert felles for de fem distriktene. De viktigste er kollektivtransporten, museumstjenesten, arkivtjenesten og brannvesenet. Politiet er organisert felles for Tyne and Wear og Northumberland.
Basketball under Middelhavslekene 1979

Basketball under Middelhavslekene 1979. Basketball var en av flere sporter under de åttende middelhavslekene som ble arrangert i Split i Jugoslavia i perioden 15. til 29. september 1979. Det var åttende gangen som basketball var med på programmet under Middelhavslekene. Det var kun en basketballturnering for menn.
O Gine, du deilige mø

«O Gine, du deilige mø» er et skillingstrykk. Alf Prøysen presenterte den i sin visespalte i «Magasinet for alle» i 1956. Han forteller at melodien skal være «Der vanker en kunstner ved Tiberens bredd».

Teksten

1.Der vanker en yngling ved Lagårdens å,

med trøye og med trætøfler på.

På hodet der bar han en fløyelskaskett

som kledte ham så nett.

Og krøllene der viftet i aftens vind

mens tårene de randt på den solbrente kinn.

Ja, Christian han led av hjertepine

han ventet på sin egen Gine,

ja Gine den deilige mø, er du med på den

ja ved blanken sjø

på Gine den deilige mø.
2.Og Gine hun hørte hans elskede røst,

han bragte ham vennlig sin trøst,

med huller på sitt skjørt men med elskov i sin sjel,

hun rakte ham en pæl.

Og sade: Min søte Christian du øllede gutt

her kommer jeg med kjærlighet, ja og med sprut.

Og Christian han sagde med kjærlige mine

jeg elsker kun deg min egen Gine.

Min Gine du deilige mø, er du med på den

ja ved blanken sjø,

min Gine min deilige mø

så delte de pæglen og kjøpte en ny.
3.Og timene lette mon fly,

den fløyelskaskett blev en hatt, en av bly.

Om kjærligheten ute på gården med lyst

høyt sang de i sky.

I donnerten de støttede bryst i mot bryst

og Christian han sang med øllet mine:

Jeg elsker jo kun min egen Gine

min Gine, den deilige mø, er du med påd en

ja ved blanken sjø

mi ngine den deilige mø.
4.Og som han nu satt der og kjælede for sin mø

faldt begge ut i speilklare sjø,

straks strømmet han etter sin fløyelskaskett

som kledte ham så nett.

Og hennes tøfler vovet den selvsamme dyst

den høyre den landet på den motsatte kyst.

O Christian så høyt hun måtte hvine

spring ut og berg din Gine.

Din Gine, den deilige mø, er du med på den

ja ved blanken sjø

min Gine du deilige mø.
5.Så kom en betjent og han halede dem inn,

driv våte inntil deres skinn.

I brummen de kom og de sove på en brisk

ja loven den er striks.

Der lå de og drømte om snapse så skjønt

og våknet og utbrøt: Hvor livet er skjønt.

Da Christian han fant sin tro Madame

så veldig han monne henne kramme.

Min Gine du deilige mø, er du med på den

ja ved blanken sjø

min Gine du deilige mø.
6.Så førtes de begge til Lagårdens hjem

som skjebnen har åpnet for dem

og Gine fikk tørret sitt våte gevandt

mens tårene randt.

O Christian du er jo mitt liv og min lyst

ja Christian du er jo mitt håp og min trøst.

Hos deg kan man glemme tørstens pine

du elsker jo kun din egen Gine.

På søndag ses med din mø, er du med på den,

ja ved blanken sjø

din Gine, din deilige mø.
Popsalongen

Popsalongen er et norsk musikkprogram som gikk på NRK Radio fra 2009 til 2013. Programmet viet mye av sendetiden til prat om - og spilling av popmusikk. Popsalongen ble sendt alle hverdager fra 13 til 16 på P3. Programmet ble i starten ledet av Siri Knudsen og Øyvind Thoen. I 2011 overtok Christine Dancke programlederjoben, mens Niklas Baarli var produsent. I 2013 kom Anders McAuley med på laget som medprogramleder.
Programmet tok over sendeflaten til Kompani Knudsen og tok med seg mange av folka derfra over til det nye programmet, blant annet Siri Knudsen.
Første sending gikk på lufta mandag den 2. november 2009. Programmet gikk siste gang den 28. juni 2013.
Neriglissar

Neriglissar eller Nergal-sharezer (akkadisk: Nergal-šar-uṣur, «Å gud Negal, bevar/forsvar kongen») var konge av Babylon fra 560 til 556 f.Kr. Han var svigersønn av Nebukadnesar II, og Neriglissar fikk dennes sønn og arving, Amel-Marduk, myrdet og grep deretter selv makten og den babylonske trone.
En babylonsk krønike beskriver hans krig i vest i årene 557-556 f.Kr., blant annet i Kilikia. Han er tradisjonelt listet som en konge fra det kaldeerisk dynasti, men det er ikke klart om han var kaldeer eller innfødt av Babylon ettersom han ikke var blodbeslektet med Nebukadnesar eller sine forgjengere. Hans navn er nevnt som en av fremste militære offiserene til kong Nebukadnesar II i Bibelens Jeremias bok.
Neriglissar ble etterfulgt av sin svært unge sønn Labashi-Marduk.
Arthur Nikisch

Leben

Nikisch studerte fiolin, klaver og komposisjon ved konservatoriet i Wien. I perioden fra 1872 til 1877 spilte han først fiolin i forskjellige orkestre, blant annet i Wiener Hofopernorchester (idag Wiener Philharmoniker). Fra 1878 til 1889 var han første kapellmester ved Leipziger Stadttheater. Hans andre-kapellmester i perioden 1886-1888 var Gustav Mahler. Nikisch dirigerte 30. desember 1884 uroppførelsen av Bruckners 7. symfoni ved Leipziger Neue Theater.
Etter opphold som sjefdirigent ved Boston Symphony Orchestra) og som direktør ved Ungarns statsopera etterfulgte han i 1895 Carl Reinecke som kapellmester i Gewandhausorkesteret i Leipzig. I denne stillingen ble han til sin død. Samtidig ble han i 1895 også sjefdirigent ved Berlinfilharmonien. Under hans opphold i Berlin gjorde orkesteret sitt første lydopptak av en fullstendig symfoni, den femte symfoni av Beethoven.
Nikisch var fra 1902 til 1907 direktør for konservatoriet i Leipzig.
Nikisch var en god venn av Alexander Frommermann, far til Harry Frommermann (1906–1975), som i 1927 grunnla Comedian Harmonists. Nikisch underviste den unge Harry i klaver.